Dnevnik K. K.

Koraljka Kovač vlastitim dnevničkim psihogramom želi utisnuti, obilježiti, obuhvatiti, oblikovati i začarati promatrača, a kolektivnim oblikovnim simbolima dokučiti i opredmetiti postojanje samog duha, nastalog od zadnjeg posmrtnog daha na završnoj granici živoga i neživoga - vidljivog jedino na zrcalu.[[1]](#footnote-1) U doba prvih civilizacija staroga vijeka to je po svemu sudeći simboliziralo odlazak duše u nebo.[[2]](#footnote-2)

Duh može biti vražji, božji, dječji, animalni, ambijentalni, duh prirode ili simptomatski duh epohe, modernog, postmodernog ili bilo kojeg drugoga doba, ali i dimenzije prostor-vremena, kao i duh kozmičkog i kozmogonijskog ili promatranja kvantnoga učinka koji, izgleda, postoji jedino ako je viđen u komunikaciji subatomskih čestica u iskustvenom *mehaničkom svemiru* ja-forme naizgled nepredvidljiva rezultata.

Koraljka pridaje intimni duh u totalu povećanih dnevničkih, verbalno (skriveno i nevidljivo) - vizualnih zapisa (otkriveno i vidljivo) koristeći kolektivne ne posve pravilne simbole kruga, kvadrata, trokuta, pravokutnika... Zapravo, komunikaciju njihovih odnosa arhetipskih svojstava kao i povezanoga izduženim pravokutnicima kružnoga opsega kojim obujmljuje kružni prostor.

Krug je temeljni autoričin simbol kojim se utjelovljuje, i to potragom, procesom *individuacije* vlastitosti upućenim prema *jastvu*. Postupnim, nikad dovršenim osvještavanjem cjelovitosti ljudskog bića, autorica označava osobni izraz potvrđen nesvjesnom evolucijom vidljive slike satkane projekcijom, idejom, pojavom, prikazom, fantazmom, sanjarijom ili snom.[[3]](#footnote-3)

Točnije, ravnotežom između osjećanja, misli, opažaja i intuicije koja se može doseći u konstantnoj težnji, za svaku jedinku neponovljivoj ravnoteži, balansu između četiri stanja svijesti koje umjetnica projicira u vrlo individualni sliko-crtež zakrivljen prema prostoru impozantnih dimenzija.[[4]](#footnote-4)

Autoričin totalni prikaz, dakle, opažajan je i emotivan, ne posve *pravocrtno* razuman - ostvaren nepravilnom, po vlastitoj mjeri stvorenom geometrijom koja povezanoj slici daje smisao, ljepotu, obojenu harmoniju i proporciju. Naposljetku, intuitivan je poput crtarije u dnevniku.

Krug je proširena točka, a kugla je prošireni krug. Još je Platon kuglom predstavljao ljudsku dušu, točnije *idejom kugle* iz čijeg kalupa izvire svaki svrhoviti oblik, kao i geometrijski oblik kugle. Zanimljiva je i analogija između zaokruženosti ljudske glave i zakrivljenosti svemira. I zvijezde i planeti su okrugli, i Sunce i Mjesec.

Prije faze psihološke diferencijacije djeca uvijek prvo crtaju krug, a tek potom kvadrat koja s četiri kuta također simbolizira cjelovitost. S druge strane, simbolizam trokuta analogan je broju tri - kojem je četvrti *vražićak* sjena – dakle, nesvjesno.[[5]](#footnote-5)

U jednom mikro dijelu totalnoga, prostorom definiranog kružnog oplošja u kojem su autoričini krugovi na papiru dijelovi većeg kruga, a ovaj još većeg, poput pada kamena u vodu pri čemu se na površini stvaraju koncentrični krugovi koji se istodobno kreću u svim smjerovima, autorica stvara *pasliku* *kvadrature kruga* drevnih alkemičara.

Kruga u kvadratu trokuta većeg opisanog kruga koji je simbol potpunosti i jedinstva suprotnosti u kojoj se dvoje sažimlje u jedno.[[6]](#footnote-6) A dospjeti do cjelovite *jednosti* može se samo u prepoznavanju *drugosti*, odražavanjem u drugome. Na svojevrstan *šamanski* način Koraljka posvećuje izložbeni prostor kontinuiranom slikom izvučenom iz dubinskih slojeva bića.

Cijela ideja okruživanja prvotno nastaje u dnevničkom zapisu. Autorica svojevrsnim nesvjesnim automatizmom crtovljima ispunjava stranice i stranice intimnih znakovnih zapisa vizualno-verbalnog, intimnog dnevnika koji nesvjesno slika-crta-piše dok mislima radi nešto drugo - primjerice, telefonira ili razrađuje skice.

Potom ga svladava, ostvaruje, projicira, u već spomenuti veći format sliko-crteža,[[7]](#footnote-7) koji mogu odašiljati signale mira, skladnih obličja, gradacijske harmonije temeljene na svjetlosti i obojenoj skali boja simbolično *ženske*, ne posve pravilne i racionalne geometrije.

To stvara dvostruki učinak: učinak apstrahiranog simboličkog dnevnika, ali i uvećanog formata svojevrsnog prikrivanja i ogoljavanja, ostvarenog koncentričnim načelom.

Ako ste u krugu poput kule, tholosa ili kružne mandale, zaštićeni ste i prikriveni. Tek izlaskom iz primordijalnog kruga uronjeni ste i izloženi neizvjesnosti slobode izbora i svijeta od nečega i za nešto. Uređeni sustavi odašilju uređene, a kaotični kaotične signale i informacije.

Međutim, važna je autoričina težnja za uvidom u vlastitu duhovnost koju slikom posvećuje. Je li riječ o eskapizmu, apstrahiranom, kontroliranom automatizmu i manirizmu ruke slikanjem lijepo ugođenih harmonija, ili prisustvujemo ljuštenju unutrašnjih kora, slojeva, otvaranju ljusaka, kako bi se došlo do nukleusa bića iz kojeg se potom projicira sliko-crtani i posvećeni pogled na svijet?

Koraljka svoje slike crpi iz nesvjesnih prostora i slika neosvijetljenih dijelova psihe. Iznutra prema van, udisaj - izdisaj, psihoza - neuroza, *Saturn* - *melankolija*,[[8]](#footnote-8) nemir - mir, duh - dah, poljubac - pljuska, falus - vulva, puno - prazno, muškarac - žena, dijete - starac, odjeveno - ogoljeno... Kontrasti su sublimirani u apstrahirane simbole slikaričine težnje ka cjelovitosti. Imaju svrhu, kako nas uči Eliade,[[9]](#footnote-9) samo ako su posvećeni ili sveti. To je označavanje i simbolizacija teritorija, kao i teritorija slike.

U svakidašnjoj, a posebice današnjoj histeriji, podvojenosti i shizoidnosti čovjeka i informacijskog, sve više virtualnog svijeta, unatoč površnom i prevladavajućem *bogomoljenju* i *idolopoklonstvu*, stvarnost, ovdje predočena slikama, kozmički je posvećena jer unutar tih dubinskih relacija nudi izvođaču i promatraču određenu svrhovitost. Autoričinu projekciju mira i harmonije, intuicijski obojenog i dobro ugođenog sklada.

Sraz cjelovitosti odvija se na više razina. Na psihološkoj osi površina - promatrač vidimo raznolikim načinima kaširani slojeviti *kompost papir* satkan i složen od neprozirnih papira s uzorcima, sve do propusnih slojeva koji međusobno u pripojenim tehnikama tuša te krede i pastela stvaraju povezani i višesmjerno prelijevajući kromatski učinak u izrazitom *harmonijskom* *skladu*. Ponajviše, apsorpcijom u polje vidljivoga formata, a potom i igrom isijavanja između fotona i pigmenata.

Iza tih *složenih slojeva* upisane su *tekstualne mantre*: tajne, skrivene poruke, metafore, opisi ili misli znane jedino autorici.

Gradacijska formula K.K. uz obojeno-oblikovne svjesno-nesvjesne posvete osobnim uzorima, Kleeu i Rothku, posjeduje tajanstvene, temeljne ritmove, tipove i arhetipove čovjeka i kozmičkoga isprepletene u apstrahiranoj *neoromantičnoj* žudnji za smislenim pripadanjem većoj, nemjerljivoj cjelini.

Potonja se projekcijom autorice u međuzavisnostima, simboličkim zrcaljenjem pojedinog sliko-crteža, pretapa u povezani slikovni friz osjetilnih i dodirnih opažajnih svojstava. Njime se pokušava obujmiti neobujmljivo, shvatiti neshvatljivo, zaokružiti krug.

U dosadašnjem razvoju vrste, potpuno dokučiti *ono nešto* još ne; osjetiti, svakako, da. Ujedno sakriti i otkriti. Dnevnici zato i postoje.

 Željko Marciuš

1. C. G. Jung, *Duh i život*, Matica srpska, Beograd, 1977., str. 7.; Jung cijelo jedno poglavlje posvećuje svojstvima duha u navedenoj knjizi. Prema njemu, sve je počelo još pradavno, kad se riječ duh poistovjećivala s riječju dah koji podrazumijeva i životni dah. Nadalje pokazuje mnogoznačnost riječi duh kojom se imenuje nešto transcendentno i neobjašnjivo, nešto što je u suprotnosti s materijom, ujedno jedinstveno s njom i što izvire iz materije. Etimologija riječi *duh* upotrebljiva je za mrtvaca, spiritualističke seanse kada duhovi pomiču stolove, za vic koji je toliko duhovit da može čovjeka natjerati na smijeh i slično. Jung precizira duh u području nesvjesnog, kao nešto što je psihičko iskustvo i ne može se umom spoznati. Nadalje, pokazuje kako čovjek pridaje duh stvarima navodeći i praatmosferu *riječi* u kojoj je to neko stanje koje nije uobičajeno, u kojem je nešto izvan sebe... [↑](#footnote-ref-1)
2. Već su Egipćani (3000 g. pr. Kr.) izrađivali zrcala, u početku bakrena. [↑](#footnote-ref-2)
3. Za temeljne Jungove simboličke termine: *kolektivno nesvjesno*, *arhetip*, *animus, anima*, *jastvo- sebstvo*, s*inkronicitet*, *individuacija*, *paslika, i sl.* vidi: C. G. Jung, *Čovjek i njegovi simboli* (...), Mladost, Zagreb, 1987.; C. G. Jung*, Sjećanja, snovi, razmišljanja (autobiografija)*, Fabula Nova, Zagreb, 2004.;C. G. Jung i W. Pauli, *Tumačenje prirode i psihe*, Prosvjeta, Zagreb, 1989.; C. G. Jung, *Psihologija & alkemija*, Naprijed, Zagreb, 1984. A čovjek je satkan i od snova. [↑](#footnote-ref-3)
4. U knjizi *Čovjek i njegovi simboli,* poglavlje *Obrazac psihičkoga rasta* M. V. Von Franz kuglom s točkom-krugom u središtu, objašnjava *shemu* psihe: „Psiha se može usporediti s kuglom koja na svojoj površini ima svijetlo polje [...] što predstavlja svijest. *Ja* je središte tog polja (samo ako 'ja' znam nešto to je svjesno). *Jastvo* je istodobno nukleus i cijela kugla [...]; njegovi procesi unutrašnjeg upravljanja stvaraju snove.“ Isto kao i bilješka 2, C.G. Jung, *Čovjek i njegovi simboli*, str. 161. [↑](#footnote-ref-4)
5. Za simboliku kruga i kvadrata vidi navedeno u bilješci 2 i: Jean Chevalier - Alian Gheerbrant *Rječnik simbola*, KIC - Jesenski Turk, Zagreb, 2007.; Za trokut autori navode: „*Prema Beotiju koji preuzima platonovsko shvaćanje geometrije* [...] *prva je površina trokut*, *druga kvadrat*, *a treća peterokut*. *Svaki se lik, ako se povuku crte od njegova središta u kutove, može podijeliti na nekoliko trokuta. Trokut je u osnovi oblikovanja piramide. [...] Jednakostranični trokut simbolizira božansko, sklad, razmje*r.“ Isto, str. 781. [↑](#footnote-ref-5)
6. Isto kao i bilješka 2, Maier, *Scrutinium chymicum* (1867.) u: C.G. Jung, *Psihologija i Alkemija*, str 137. [↑](#footnote-ref-6)
7. Pojedinačnim formatom od 150 cm x cca 2,5 m Koraljka kontinuirano promišlja cjeloviti sliko-crtež u opsegu od 53 metra. [↑](#footnote-ref-7)
8. Parafraza, Raymond Kilibansky, Erwin Panavosky, Fritz Saxl, *Saturn i Melankolija*, Hamburg - London (1939. – 1964.), Eneagram Zagreb, 2009. Koraljkine slike posjeduju i svojstvo melankoličnih plavih snenih dubina. To je i složeno psihološko stanje od patologije do karaktera često iznimnih individua davno utemeljeno na četiri antičke tekućine, od kojih je jedna crna žuč, godišnjih doba i kvaliteta atmosferilija, što je opsegom teksta previše složeno dalje interpretirati. Isto. str. 1- 17. [↑](#footnote-ref-8)
9. Pokušavamo Koraljkine apstrahirane simbolizacije obuhvatiti Eliadeovim pojmom *sveto*. Unutar svih čovjekovih kozmogonija, magija, mitova i religija, činom se stvaranja, od kaosa stvara svemir kojim sve miruje, zapravo, kozmos kojim se sve kreće, posvećuje se prostor, od nereda se stvara red, od tame svjetlo, uvijek iz jedne centralne točke - središta kozmosa i svijeta sazdanog podzemnim svijetom, zemljom i nebom - analogijama čistilišta, raja i pakla, netrajnoga preobraženog u trajno, ljudskog u božansko, ovozemaljskog u vječni život, s onu stranu stvarnosti. Naposljetku, od pred-oblika stvara se oblik, od pra-slike slika, od svjetlosti boja, a od nizova individualnih arhetipskih sanja snovi kolektivnog nesvjesnog, također neotuđivih i nikad posve dokučenih dijelova vrste. Razrađena teza iz neobjavljenog teksta, Željko Marciuš, Tomislav Buntak, *Crtanje svijeta (Crteži 1984. – 2015.)*. Podrobnije i za dalje vidi: Mircea Eliade, *Povijest vjerovanja i religijskih ideja* (I. dio i II. dio), Fabula Nova, Zagreb, 2006.; Mircea Eliade, *Mit o vječnom povratku*, Jesenski Turk, Zagreb, 2007.; Mircea Eliade, *Slike i simboli*, Fabula Nova, Zagreb, 2006.; Antoine Faivre, *Ezoterija*, Jesenski i Turk, KIC, Zagreb, 2010. [↑](#footnote-ref-9)